עמוד טריאנוס (באיטלקית: Colonna di Traiano) הוא אנדרטה שהוקמה ברומא על ידי אפולודורוס מדמשק במצוות הסנאט הרומאי. האנדרטה ממוקמת בפורום טריאנוס על גבעת הקווירינאל צפונית לפורום הרומאי. האנדרטה הוקמה בשנת 113 ותבליטה מתאר את ניצחונו של הקיסר טריאנוס בכיבוש דאקיה. את המחקר המקיף הראשון של תבליטי עמוד טריאנוס ערך ההיסטוריון והפילולוג הגרמני קונרד ציכוריוס, שספרו משמש גם כיום בסיס למחקרים מודרניים.
גובהו של עמוד טריאנוס הוא 30 מטרים, והוא ניצב על כן שגובהו 8 מטרים (גובה האנדרטה הכולל הוא 38 מטרים). העמוד מורכב מ-18 גלילי שיש, שכל אחד מהם שוקל כ-40 טון וקוטרו של כל אחד כ-4 מטרים. את העמוד מכסה תבליט שאורכו 200 מטרים, והוא מקיף את העמוד 23 פעמים במעלה העמוד. העמוד חלול, וגרם של 185 מדרגות מאפשר גישה למרפסת התצפית בראש העמוד.
לפי מטבעות בני התקופה היה בראש העמוד בעת הקמתו פסל של ציפור, ככל הנראה נשר. מאוחר יותר הוצב בראש העמוד פסל של הקיסר טריאנוס. פסל זה הוחלף בשנת 1588 על ידי האפיפיור סקסטוס החמישי בפסלו של פטרוס הקדוש הניצב בראש העמוד עד ימינו.
סביב העמוד חקוק תבליט המתאר את שני ניצחונותיו הצבאיים של טריאנוס. חלקו התחתון של העמוד מתאר את המסע הצבאי הראשון שהתרחש בשנים 101 - 102, וחלקו העליון של העמוד מתאר את המסע הצבאי השני שהתרחש בשנים 105 - 106.
הפרספקטיבה של התבליטים מוטה ולא ריאליסטית. לעתים השתמש האומן בפרספקטיבות שונות באותו מקטע על מנת להדגיש אלמנטים שונים (כגון להראות מצד אחד את פני הקיר ומהצד השני את מי שנמצא מאחוריו).
הקיסר טריאנוס מופיע 59 פעמים בתבליט. כמו כן ניתן לראות בתבליט דמות של אל נהר.
אזור החצובה המדובר הוא פורום טריאנוס והשוק הסמוך לו.
בשנת 1989 עיצב קארול טוומבלי את גופן "טריאנוס" (Trajan) בהתבסס על הכתובת.
בעבר סברו שהעמוד הוקם למטרות תעמולה, במטרה להאדיר את שמו של הקיסר, אולם בשל המבנים שסביב העמוד המסתירים אותו מסביבתו, ובשל הקושי לקרוא את התבליט מקצה אל קצה, כיום סבורים שהעמוד שימש בעצם כ"סרגל" לבוני פורום טריאנוס.
לאחר מותו של טריאנוס בשנת 117 הצביע הסנאט והחליט על קבורת אפרו של הקיסר בכד מוזהב בבסיס העמוד (כד שאינו נמצא כיום במקום).
EnglishАдыгабзэالعربيةAzərbaycancaБеларускаяБългарскиCatalàČeštinaDeutschEsperantoEspañolEuskaraفارسیSuomiFrançaisGalegoGaelgHrvatskiMagyarՀայերենItaliano日本語ქართული한국어LatinaLatviešuമലയാളംNederlandsNorsk nynorskNorsk bokmålPolskiPortuguêsRomânăРусскийSrpskohrvatski / српскохрватскиSimple EnglishSlovenčinaSlovenščinaСрпски / srpskiSvenskaதமிழ்ไทยУкраїнськаTiếng Việt中文	עריכת הקישורים	נערך לאחרונה ב־10:04, 22 בפברואר 2017.